Ufahamu

NDOA YA UNAFIKI

"Angalikuwa na rununu au barabara yoyote ndefu au fupi ningalimfikia liwe liwalo." Mwari alijipata akilonga peke yake katikati ya njia. Alimagamaga na kuangazaangaza macho kama kachero. Alipigwa na kukabwa kooni papatupapatu na biwi la simanzi huku akimeza mirututu ya mafunda ya mate machungu. Akilini mlifurika furifuri mawazo ya kwa nini? Mbona ikawa mimi? Alihisi kigegezi cha ghafla. Haikuwa kawaida yake kumuudhi nzi seuze binadamu? Mtoto mbeja mwenye moyo mweupe na vipawa adimu alijikuta akiomboleza kifo cha ndoa yake. Cha mtima cha moyo. Moyo wa kupenda hausemeki.

Ndoa hufungwa mbinguni kisha, mwanadamu kuhitimisha na kuthibitishwa hapa duniani. Mambo yake yalienda upogo. 'Zaina mpenzi wa dhati Moyo ulimuuma na kumdundadunda dududu! Kama ngoma za tum tum za Afrika Magharibi. Kipendacho moyo hula na nyama mbichi. Hiari ya moyo ni dawa. Mapenzi ni kikohozi hayafichiki. Mapenzi ni kama mgomba hujiotea pahali popote penye mbolea. Mwari alijituliza huku wingu jeusi likizidi kutanda maishani mwake.

Alijipumzisha chini ya kivuli kandokando ya barabara. Pumzi zilimpanda kama mama mwenye kite tayari kujifungua. Moyo nao ulimwenda kasi mara mia kwa dakika. Nduli! Fisi! Alikemea bwana arusi Zaina wa Chudi Bahati wa Kuhemerahemera. Ungalimwona ungalidhani ni mganga akapige bao. Aliyakumbuka yote moyoni. Huyu ghulamu alivyomposa kwa upole mwingi. Vile alivyokubali kizuzu na kujiingiza mtegoni hakuna aliyemwonya kuwa yuakanyaga mavi ambayo daima yatamnuka. "Sikudharau biu mbona inibiuke?" Alijiuliza.

Kijana Zaina aliumbwa wa huba na haiba ya upole wa malaika. Weusi wa makaa ndio uliomghilibu na kumhadaa kama jua la masika. Alimpenda kwa dhati ya moyo wake hata ingawa wa bua. Alimwahidi mbingu seuze ndege. Alitiririkwa na kijasho chembamba kwapani. Aliengwaengwa na machozi motomoto machoni yaliomfanya aonekane kama sanamu ya Vasco Dagama. Kumbe uzuri wa mkakasi ndani kipande cha mti. 

Alijilaza chini kisha akajigaragaza huku akibwabwaja maneno yasioeleweka. Mara safari hii yuainuka, tena yuainama, mara bismillahi, kisha kalala kingalingali. Alishikwa na bila shaka alishikamana. Mwishowe alibaki kama fuko mchangani.

Vumbi liliharibu nywele zake za julfa ambazo zilikuwa ni ishara ya urembo wake wa nakshi. Alipiga msasa ndoa yao ambayo ilienda tete na kubingirika bingiribingiri kwenye kina kirefu cha bahari ya luja. "Niliwadharau wenzangu wote wakubwa kwa wadogo na hata kuwabeza . Ghulamu aliyenipenda nilimwonyesha kisogo kisa na maana alilelewa na kuimbiwa wimbo mui. Nilisahau kuwa mkulima hasahau jembe seuze kiserema. Sikuwa hata nimealika yeyote kutoka kwa akraba yetu, majirani au washiriki wenzangu kanisani. Nilijigeuza chachandu kujipalia makaa." alijuta.

Mara alizinduka na kumwona Zaina mbele yake amesimama tisti. Zaina alizama zi kama upepo wa kusi na kutoweka asionekane tena. "Mke mtu kapigiwa simu. "Kumbe niliyekusudia kuwa mume wangu tayari alikuwa ameshaoa na kupata mtoto mmoja na wa pili angali chupani" Hebu fikiria yuyu huyu alikuwa pasta, mhubiri au ukipenda mchungaji wa kondoo wa bwana. Mnafiki mkubwa." Alitumbua macho yake na kuachwa kinywa wazi. Alishangaa ghaya ya kushangaa Ijumaa hiyo alasiri. Alisahau kuwa ukuukuu wa kamba sio upya wa ukambaa. Habari ya uongo ina ncha saba. Kupata kuna Mungu ukikosa shukuru. Kuregarega si kufa, kufa ni kuoza utumbo.

Ama kweli majuto ni mjukuu huja kinyume. Kanisani sikuwaaga watu kama ilivyo desturi wala kuwaalika. Wahenga walinena mjinga mpe kilemba utamwona mwendowe. Pavumapo palilie si kazi kudamirika. Alijiona hana hanani.

Alikata shauri kujiondoshea balaa hiyo na beluwa kwa kujitia kitanzi. Mama wee! Baba wee! Moyo ulimponza wavyele wake walinishawishi aache kwanza eti ni makataa. Kweli lini ng'ombe wa masikini atazaa pacha? Huyu naye mkwasi mnafiki tena mkia wa mbuzi. Pendo huota palipo na pendo sio palipo na fulusi sufufu. Mwacha kiwi hanacho na chema humpotele. Niliamini na kusadiki kuwa mchagua nazi hupata koroma.

Giza shadidi la kaniki lilitanda machoni pake na benibeni kuingilia maisha yake kwa mabavu. Alisimama imara kama mwamba, akapiga hatua moja, ya pili, tatu, kasi, sikujua alikotokomea.Bwana Mungu wangu alikosa nini?